Bakıda görülən yaxşı işləri də qeyd etmək lazımdır. Bu görülən yaxşı işlərdən biri də Bakı bulvarında aparılan abadlıq işləridir. Etiraf və təqdir etmək lazımdır ki, həqiqətən, belə bir gözəl parkın yaradılması milli dəyərlərə hörmətdir. Dünən mən deputat həmkarımız hörmətli Arzu Səmədbəyli ilə bulvarda gəzərkən onlarca insan qəflətən, səmimi deyirəm, tamamilə gözlənilmədən bizə müraciət etdi. Orada işləyən, müxtəlif xidmət sahələrində çalışan adamlar – fotoqraflar və sairləri, deyirlər ki, Hacı Adəm adlı bir adam onlara deyir: “Mən buranı inhisara götürmüşəm, qazandığınızın yarısını bizə verəcəksiniz və yaxud da ərizənizi yazıb gedin”. Mən, sözün açığı, bilmirəm, bu adam kimdir, onu tanımıram. İnsanların həm əmək, həm də mülkiyyət hüququnun pozulması barədə bizə yüzlərlə müraciət edirlər.